ตลาดหุ้นเอเชียปรับตัวลงภาคบ่ายนี้ หลังวอลล์สตรีทปิดทำการ,จับตารัสเซีย-ตุรกี
ตลาดหุ้นเอเชียส่วนใหญ่ปรับตัวลงในการซื้อขายภาคบ่ายวันนี้ ภายหลังจากที่ตลาดหุ้นนิวยอร์กปิดทำการเนื่องในวันขอบคุณพระเจ้า อย่างไรก็ดี นักลงทุนยังคงติดตามสถานการณ์ตึงเครียดทางการเมืองระหว่างรัสเซียและตุรกี
27 พ.ย. 2558

ผู้สื่อข่าวรายงานว่า ตลาดหุ้นเอเชียส่วนใหญ่ปรับตัวลงในการซื้อขายภาคบ่ายวันนี้ ภายหลังจากที่ตลาดหุ้นนิวยอร์กปิดทำการเนื่องในวันขอบคุณพระเจ้า อย่างไรก็ดี นักลงทุนยังคงติดตามสถานการณ์ตึงเครียดทางการเมืองระหว่างรัสเซียและตุรกี
โดยดัชนี FBMKLCI ตลาดหุ้นมาเลเซียปิดภาคเช้าที่ 1,683.47 จุด เพิ่มขึ้น 0.38 จุด, +0.02% ดัชนี HSI ตลาดหุ้นฮ่องกงปิดภาคเช้าที่ 22,211.81 จุด ลดลง 277.13 จุด, -1.23%
สำหรับข้อมูลเศรษฐกิจที่ได้มีการเปิดเผยในวันนี้ ได้แก่ ดัชนีราคาผู้บริโภค (CPI) ของญี่ปุ้นในเดือนต.ค. ปรับตัวลง 0.1% เมื่อเทียบเป็นรายปี โดยดัชนี CPI ของญี่ปุ่นปรับตัวลดลงติดต่อกันเป็นเดือนที่ 3
ขณะที่กระทรวงสาธารณสุข แรงงาน และสวัสดิการของญี่ปุ่นเปิดเผยว่า อัตราว่างงานเดือนต.ค.ปรับตัวลดลงสู่ระดับ 3.1% จากเดือนก่อนหน้าที่ระดับ 3.4%          
ด้านสำนักงานสถิติแห่งชาติของจีน (NBS) เปิดเผยในวันนี้ว่า ผลกำไรของบริษัทอุตสาหกรรมรายใหญ่ของจีนในเดือนต.ค. ปรับตัวลง 4.6% เมื่อเทียบรายปี ซึ่งหดตัวรุนแรงมากขึ้นหลังจากที่ลดลงเพียง 0.1% ในเดือนก.ย. ตัวเลขดังกล่าวพิจารณาเฉพาะผลกำไรของบริษัทอุตสาหกรรมที่มีรายได้ต่อปีมากกว่า 20 ล้านหยวน
ส่วนความคืบหน้าทางการเมืองนั้น ประธานาธิบดีวลาดิเมียร์ ปูติน ของรัสเซีย และประธานาธิบดีฟรองซัวส์ ออลลองด์ ของฝรั่งเศส เห็นพ้องร่วมกันในการยกระดับความร่วมมือต่อสู้กับการก่อการร้าย ขณะที่ให้คำมั่นว่าเหตุเครื่องบินรบรัสเซียถูกยิงตกใกล้พรมแดนตุรกี-ซีเรียเมื่อไม่นานนี้ ไม่ควรจะเกิดขึ้นอีก
ผู้นำรัสเซียกล่าวในการแถลงข่าวร่วมกับผู้นำฝรั่งเศสว่า การเจรจากับประธานาธิบดีออลลองด์เป็นไปใน “เชิงสร้างสรรค์” และเสริมว่า ทั้งรัสเซียและฝรั่งเศสตัดสินใจแบ่งปันข่าวกรองด้านการทหารในการต่อสู้กับกลุ่มรัฐอิสลาม (IS) ในซีเรีย ซึ่งเป็นขั้นตอนสู่การสร้างความร่วมมือต่อสู้กับการก่อการร้ายในระดับนานาชาติ
ผู้นำทั้งสองยังแสดงความมุ่งมั่นที่จะนำตัวผู้บงการเหตุก่อการร้ายต่อรัสเซียและฝรั่งเศสมาลงโทษ โดยรัสเซียและฝรั่งเศสต่างตกเป็นเป้าการก่อการร้ายที่เชื่อว่าเป็นการกระทำโดยกลุ่ม IS